KOMMISSIONENS FORORDNING (EF) Nr. 875/96 af 14. maj 1996 om ændring af forordning (EØF) nr. 1442/93 om gennemførelsesbestemmelser for EF's importordning for bananer (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2) særlig artikel 20, og

ud fra følgende betragtninger:

Efter artikel 9, stk. 3, i Kommissionens forordning (EØF) nr. 1442/93 (3), senest ændret ved forordning (EF) nr. 1164/95 (4), anvendes der en nedsættelsesprocent for alle ansøgninger om importlicenser, der indgives for et bestemt oprindelsessted, hvis de mængder, der tilsammen er ansøgt om for dette oprindelsessted, væsentligt overstiger den vejledende mængde, der er fastsat for oprindelsesstedet for det pågældende kvartal; for at tage hensyn til mindre erhvervsdrivende, som kun indfører fra et bestemt oprindelsessted, gælder nedsættelsen ikke for ansøgninger om 150 tons eller derunder, hvis den disponible mængde i det pågældende år ikke er opbrugt; for at undgå, at bestemmelsen omgås ved, at der indgives et uberettiget stort antal ansøgninger, bør der for hvert oprindelsessted fastsættes en tærskel, over hvilken nedsættelseskoefficienten igen anvendes; tærsklen skal dog ikke gælde for ansøgninger, der indgives af nye erhvervsdrivende i kategori C;

i forbindelse med toldkontingentet opnår hver erhvervsdrivende i kategori C for tiden importrettigheder for små årlige mængder, som han i øvrigt kan udnytte ved hjælp af en enkelt importlicensansøgning; der bør derfor ikke anvendes en nedsættelseskoefficient på licensansøgninger fra erhvervsdrivende i kategori C, hvis det for det pågældende oprindelsessted fastsatte kontingent ikke overskrides;

i artikel 10, stk. 3, og artikel 17, stk. 4, i forordning (EØF) nr. 1442/93 er det fastsat, på hvilke betingelser der udstedes licenser ved fornyet tildeling af ikke udnyttede mængder i licenser, der blev udstedt for et tidligere kvartal i det samme år; med henblik på at forvalte de traditionelle mængder AVS-bananer og de kontingenter, der fastlægges for bestemte leverandørlande eller grupper af leverandørlande ifølge den rammeaftale om bananer, som blev indgået under de multilaterale handelsforhandlinger i Uruguay-rundens regi, bør der fastsættes nedsættelseskoefficienter efter oprindelsessted; med henblik på en korrekt forvaltning af mængderne bør det foreskrives, at licensen ved fornyet tildeling kun udstedes for det samme oprindelsessted som den første licens, der ikke er anvendt eller kun er udnyttet delvis;

den kvartalsvise forvaltning af de kontingenter, der ved forordning (EØF) nr. 404/93 særskilt er tildelt hver af Luvartsøerne, volder betydelige problemer for disse AVS-produktionsområder på grund af deres produktions- og afsætningsforhold og deres problemer med at organisere regelmæssige, periodiske forsendelser; deres anmodning bør imødekommes, og der bør kunne udstedes importlicenser for bananer med oprindelse på »Luvartsøerne«; de vejledende mængder, der fastsættes hvert kvartal i henhold til artikel 14 i forordning (EØF) nr. 1442/93, skal derfor fastsættes for det geografiske område »Luvartsøerne«; overholdelsen af kontingentet for hver af disse AVS-stater skal sikres på et årligt grundlag ved kontrol af produkternes faktiske oprindelse, når de bringes i omsætning, og ved kontrol af de oprindelsesattester, der udstedes af myndighederne i leverandørområdet;

erfaringerne viser, at de kvartalsmængder, der er fastsat for indførslen af de traditionelle mængder AVS-bananer, bør forvaltes mere smidigt efter proceduren for det toldkontingent, der er fastsat i artikel 18 i forordning (EØF) nr. 404/93;

den for hvert kvartal fastsatte frist for udstedelse af importlicenser bør forlænges med et par dage på grund af de mangfoldige meddelelser mellem Kommissionen og medlemsstaterne og den eventuelle kontrol af visse oplysninger;

sikkerhedsbeløbet for importlicensen bør justeres, for at tage hensyn til den ændrede værdi i ecu af visse priser og beløb, som skal neutralisere virkningerne af afskaffelsen af den justeringsfaktor, der indtil den 31. januar 1995 blev anvendt på omregningskurserne i forbindelse med den fælles landbrugspolitik;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

I forordning (EØF) nr. 1442/93 foretages følgende ændringer:

1) Artikel 9, stk. 3, første afsnit, sidste punktum, affattes således:

»Denne nedsættelse gælder dog ikke for ansøgninger om licenser:

- i kategori A og B for en mængde på 150 tons eller derunder, såfremt den samlede mængde, der omfattes af sådanne ansøgninger, ikke - for et bestemt oprindelsessted - overstiger 15 % af den samlede mængde, der ansøges om

- i kategori C.«

2) Artikel 10, stk. 3, første afsnit, affattes således:

»3. De ikke udnyttede mængder i licensen tildeles på ny efter ansøgning den samme erhvervsdrivende, det være sig indehaveren eller cessionaren, for det samme oprindelsessted i et senere kvartal, men dog i løbet af det år, hvor den første licens blev udstedt.«

3) I artikel 11, stk. 1, ændres »den 21.« til »den 23.«.

4) I artikel 14 foretages følgende ændringer:

a) Stk. 1 affattes således:

»1. Efter kriterierne i artikel 9, stk. 1, fastsættes der for hvert kvartal vejledende mængder for udstedelse af importlicenser for de traditionelle mængder bananer med oprindelse i AVS-staterne, jf. artikel 15a i forordning (EØF) nr. 404/93.

For Saint Lucia, Saint Vincent og Grenadinerne, Dominica og Grenada fastsættes der en enkelt vejledende kvartalsmængde under betegnelsen »Luvartsøerne«.«

b) Stk. 3 udgår.

c) Stk. 4 affattes således:

»4. En ansøgning om importlicens tages kun i betragtning:

a) hvis den ledsages af originalen af et certifikat, der er udstedt af myndighederne i den pågældende AVS-stat, og som bekræfter bananernes oprindelse, jf. modellen i bilag III

b) hvis den indeholder følgende oplysninger:

- angivelsen »Traditionelle AVS-bananer - forordning (EØF) nr. 404/93« er anført i rubrikken »Noter« og i rubrik 24

- en angivelse af oprindelseslandet er anført i rubrik 8; for produkter med oprindelse i Saint Lucia, Saint Vincent og Grenadinerne, Dominica og Grenada kan ansøgningen i rubrik 8 dog indeholde angivelsen »Luvartsøerne«

c) hvis den vedrører en mængde, der ikke overstiger den mængde, som er fastsat i bilaget til forordning (EØF) nr. 404/93 for en bestemt AVS-stat.«

d) Som stk. 5 indsættes:

»5. Importlicensen indeholder de oplysninger, der er nævnt i stk. 4, og forpligter til at indføre fra det i rubrik 8 nævnte oprindelsessted. En importlicens, der i rubrik 8 indeholder angivelsen »Luvartsøerne«, forpligter til at indføre fra en af AVS-staterne, der er nævnt i stk. 4, litra b).«

5) Artikel 15 affattes således:

»Artikel 15

Traditionelle AVS-bananer kan kun overgå til fri omsætning, hvis den erhvervsdrivende fremlægger originalen af et EUR.1 oprindelsescertifikat, der er udfærdiget af de kompetente myndigheder i det pågældende land, og som attesterer bananernes oprindelse.

Hvis der fremlægges en importlicens, der i rubrik 8 indeholder angivelsen »Luvartsøerne«, afskriver de kompetente tjenester på bagsiden af denne licens den mængde, der er overgået til fri omsætning, og angiver varens nøjagtige oprindelse, som attesteret af det fremlagte oprindelsescertifikat.«

6) I artikel 16 foretages følgende ændringer:

a) Stk. 1, første og andet afsnit, affattes således:

»1. De nationale myndigheder giver senest to arbejdsdage efter udløbet af fristen for indgivelse af ansøgninger om importlicenser Kommissionen meddelelse om, hvilken mængde der er ansøgt om licens for med angivelse af det oprindelsessted, som er anført i rubrik 8. For »Luvartsøerne« opdeles mængderne også efter ø.

De nationale myndigheder udsteder licenser for de i ansøgningerne anførte mængder og oprindelsessteder, medmindre der er fastsat en ensartet nedsættelseskoefficient i medfør af stk. 2.«

b) Stk. 2 affattes således:

»2. Hvis de mængder, der er ansøgt om importlicens for, for et bestemt kvartal og oprindelsessted væsentligt overstiger de fastsatte vejledende mængder, fastsættes der en ensartet nedsættelsesprocent, der anvendes på alle licensansøgninger, hvori dette oprindelsessted er anført.

Hvis de mængder, der er ansøgt om, overstiger de traditionelle mængder, der er til rådighed for et bestemt oprindelsessted, fastsætter Kommissionen en nedsættelsesprocent, der skal anvendes på alle ansøgninger om dette oprindelsessted.«

7) I artikel 17 foretages følgende ændringer:

a) I stk. 1 ændres »den 21.« til »den 23.«.

b) Stk. 4, første afsnit, affattes således:

»4. De ikke udnyttede mængder i licensen tildeles på ny efter ansøgning den samme erhvervsdrivende, det være sig indehaveren eller cessionaren, for det samme oprindelsessted i et senere kvartal, men dog i løbet af det år, hvor den første licens blev udstedt.«

8) I artikel 19 ændres »15 ECU« til »18,11 ECU«.

9) I bilag I ændres myndighederne i Belgien, Danmark og Portugal til:

»- BELGIEN

Bureau d'intervention et de restitution belge/Belgisch Interventie- en Restitutiebureau

Rue de Trèves 82/Trierstraat 82

B-1040 Bruxelles/Brussel

- DANMARK

EU-direktoratet

Kampmannsgade 3

DK-1780 København V

- PORTUGAL

Ministério da Economia

Direcção-Geral do Comércio

Direcção de Serviços de Licenciamento do Comércio Externo

Av. da República, 79

P-1094 Lisboa Codex«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes første gang for de importlicensansøgninger, der indgives for tredje kvartal af 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) EFT nr. L 117 af 24. 5. 1995, s. 14.